കാര്യമായ പരാതികളില്ലാതെ സി.ബി.എസ്.ഇ ഫലം മസ്കത്ത്: സി.ബി.എസ്.ഇ 12ാം ക്ലാസ് പരീക്ഷഫലം പുറത്തുവന്നപ്പോള് കാര്യമായ പരാതികളില്ലാതെ രക്ഷിതാക്കളും വിദ്യാര്ഥികളും. കോവിഡ് മൂലം പരീക്ഷ നടക്കാനാകാത്തതിനാല് 10,11,12 ക്ലാസുകളിലെ പരീക്ഷയില് ലഭിച്ച മാര്ക്കുകള് 30:30:40 അനുപാതത്തില് കണക്കിലെടുത്ത് ഫലം പ്രഖ്യാപിക്കുമെന്ന് കേന്ദ്ര സര്ക്കാര് തീരുമാനിച്ചപ്പോള് പല രക്ഷിതാക്കളും മുഖം ചുളിക്കുകയും ആശങ്ക രേഖപ്പെടുത്തുകയും ചെയ്തിരുന്നു. എന്നാല്, ഫലം വന്നതോടെ പല രക്ഷിതാക്കളും സന്തോഷം പ്രകടിപ്പിക്കുകയും സംതൃപ്തി രേഖപ്പെടുത്തുകയും ചെയ്തു. കുട്ടികളുടെ നിലവാരമനുസരിച്ചുള്ള മാര്ക്ക് ലഭിച്ചതായി പല രക്ഷിതാക്കളും പ്രതികരിച്ചു. പരീക്ഷ നടത്താത്തത് കുട്ടികളുടെ മാര്ക്ക് കുറയാന് കാരണമാവുമെന്ന് അധ്യാപകരും ആശങ്ക രേഖപ്പെടുത്തിയിരുന്നെങ്കിലും പഠിക്കുന്ന കുട്ടികള്ക്ക് ഉയര്ന്ന മാര്ക്ക് ലഭിച്ചതോടെ ഇത്തരം ആശങ്കകളെല്ലാം അസ്ഥാനത്തായി.പല കുട്ടികള്ക്കും സ്കൂളുകള് ശിപാര്ശ ചെയ്തതിനെക്കാള് അല്പം ഉയര്ന്ന മാര്ക്കാണ് പരീക്ഷ ബോര്ഡ് നല്കിയത്. ഇത് കുട്ടികളുടെ തുടര്പഠനത്തിന് വലിയ അനുഗ്രഹമാകും. പല ഇന്ത്യന് സ്കൂളിലെയും കുട്ടികള്ക്ക് 98 ശതമാനത്തിലധികം മാര്ക്ക് ലഭിച്ചിട്ടുണ്ട്. 90 ശതമാനത്തില് കൂടുതല് മാര്ക്ക് കിട്ടിയ കുട്ടികളും നിരവധിയാണ്. വിദ്യാര്ഥികളില്നിന്നും രക്ഷിതാക്കളില്നിന്നും കാര്യമായ പരാതികള് ഇതുവരെ ലഭിച്ചിട്ടില്ലെന്ന് സ്കൂള് അധികൃതരും പറയുന്നു. സി.ബി.എസ്.ഇ ഫലത്തില് 75 ശതമാനം സന്തോഷവാനാണെന്ന് മസ്കത്ത് ഇന്ത്യന് സ്കൂള് വിദ്യാര്ഥിയുടെ രക്ഷിതാവായ കണ്ണൂര് പാനൂര് സ്വദേശി സലീം പ്രതികരിച്ചു. തന്െറ മകന് അര്ഹമായ മാര്ക്ക് ലഭിച്ചിട്ടുണ്ടെന്ന് അദ്ദേഹം പറഞ്ഞു. പരീക്ഷ നടത്തിയാല് ഏറ്റക്കുറച്ചിലിന് സാധ്യതയുണ്ട്. 30:30:40 അനുപാത രീതി പൊതുവെ കുറ്റമറ്റതാണെന്നും അദ്ദേഹം പറഞ്ഞു. മകന്െറ കൂട്ടുകാരുടെ രക്ഷിതാക്കളുമായി ബന്ധപ്പെട്ടിരുന്നു. അവരും കാര്യമായ പരാതികള് പറഞ്ഞിട്ടില്ല. എല്ലാ കുട്ടികള്ക്കും അവരുടെ പഠന നിലവാരമനുസരിച്ച് തന്നെയാണ് മാര്ക്ക് ലഭിച്ചതെന്നും അദ്ദേഹം പറഞ്ഞു. എന്നാല്, കണക്കിന് കുട്ടികള്ക്ക് പൊതുവെ മാര്ക്ക് കുറവുണ്ട്. തന്െറ മകനും മാത്തമാറ്റിക്സിലാണ് മാര്ക്ക് കുറവെന്നും അദ്ദേഹം പറഞ്ഞു. പരീക്ഷഫലം ഇത്ര വൈകിക്കേണ്ടിയിരുന്നില്ലെന്നാണ് സലീം അടക്കമുള്ള രക്ഷിതാക്കള് പറയുന്നത്. പരീക്ഷ നടത്തിയ നാട്ടിലെ കുട്ടികളുടെ ഫലം നേരത്തേ വന്നിരുന്നു. പരീക്ഷഫലം ജൂലൈ 20ഒാടെ വരുമെന്നാണ് പ്രതീക്ഷിച്ചത്. നാട്ടില് ഉപരിപഠനത്തിനും മറ്റും പോവേണ്ട കുട്ടികളും കുടുംബവും പരീക്ഷഫലം ൈവകിയതുകാരണം ഒമാനില് തങ്ങേണ്ടി വന്നിട്ടുണ്ടെന്നും അദ്ദേഹം പറഞ്ഞു. എന്നാല്, കേരളത്തിലെ സി.ബി.എസ്.ഇ സ്കൂളുകളില് പലതും കേന്ദ്ര തീരുമാനം വന്നയുടനെ മോഡല് പരീക്ഷ നടത്തിയിരുന്നെന്നും അതിെന്റ അടിസ്ഥാനത്തിലാണ് മാര്ക്കുകള് നല്കിയതെന്നും ചില രക്ഷിതാക്കള് സൂചിപ്പിച്ചു.